SKRIFTLIG FORESPØRGSEL E-3559/02

af Cristiana Muscardini (UEN) til Rådet

(12. december 2002)

Om: Aflysning af AVS-mødeperiode

Mødeperioden i Den Paritetiske Forsamling AVS/EU, som skulle have fundet sted den 25.-28. november i Bruxelles, er blevet aflyst efter afgørelse truffet af AVS-medlemmerne, som på denne måde har ønsket at protestere mod, at repræsentanterne fra Zimbabwe var udelukket fra at deltage i arbejdet.

Da jeg beklager den manglende dialog mellem institutionerne, som har ført til alvorlige modsætninger internt i disse, bedes Rådet besvare følgende spørgsmål:

- Hvorfor er det ikke blevet oplyst, at de belgiske myndigheders afgørelse ikke var truffet ensidigt, men var resultatet af en afstemning i Rådet (udenrigsministrene)?

- Anser Rådet det ikke for foruroligende, at det for anden gang er lykkedes Zimbabwe at sikre en passiv solidaritet fra landene i det øvrige Afrika, Stillehavsområdet og Caribien, en solidaritet, som de pågældende stater utvivlsomt ikke havde udvist, hvis det ikke havde været for europæernes holdning?

- Mener Rådet ikke, at aflysningen af mødeperioden er i strid med Cotonou-aftalens bogstav?

- Anser Rådet det ikke for vigtigt at genoptage forbindelserne med AVS-landene og fastlægge nye og mere tidssvarende mål for, at EU-landene skal tage fremgangsmåderne for indsatsen for fred, demokrati og menneskerettigheder op til revision, mens AVS-landene skal fastlægge holdninger og adfærd med henblik på at bekæmpe vold, terrorisme og krænkelser af menneskerettighederne?

Svar

(4. marts 2003)

Rådet beklager, at femte samling i Den Paritetiske AVS-EU-Forsamling ikke kunne afholdes som planlagt den 25.-28. november 2002 i Bruxelles, da Rådet mener, at forsamlingen er en vigtig institution i AVS-EU-partnerskabet, et ideelt forum for dialog om udviklingsspørgsmål og et afgørende instrument til fremme af demokratiet og retsstaten i AVS-landene.

Formandskonferencens beslutning af 21. november 2002 om, at to ministre fra Zimbabwe, der er opført på listen over personer med visumforbud i henhold til Rådets fælles holdning af 18. februar 2002, skulle formenes adgang til Europa-Parlamentets bygninger, var uacceptabel for AVS-medlemmerne af Den Paritetiske Forsamling og gjorde det umuligt at holde samlingen.

Den beslutning, som den belgiske regering traf efter høring af de andre medlemsstater i Rådet om at give de to ministre visum, byggede på de juridiske forpligtelser i henhold til Cotonou-aftalen (artikel 17 og protokol nr. 2 om privilegier og immuniteter) og hjemstedsaftalen mellem Kongeriget Belgien og Gruppen af AVS-stater. Desuden hedder det i den fælles holdnings artikel 3, stk. 3, at medlemsstaterne kan indrømme undtagelser fra visumforbuddet, når rejse er berettiget for at kunne deltage i møder i internationale organer eller politiske dialoger, som fremmer demokratiet, menneskerettighederne og retsstaten i Zimbabwe.

De restriktive foranstaltninger, som Rådet har vedtaget over for Zimbabwe i henhold til Cotonou-aftalen og den fælles holdning, udløber snart. På samlingen den 27. januar 2003 skal Rådet have en indgående politisk debat om forbindelserne med Zimbabwe, og på baggrund heraf vil det tage stilling til, hvilke nye bestemmelser der skal træffes.